R699-skema se klasaksie-aansoek afgekeur | Maroela Media
Die Oos-Kaapse hooggeregshof in Port Elizabeth het 'n aansoek om 'n klasaksie-sertifikaat in die R699-motorverkoopskema van die hand gewys.
"Die aansoek is met koste van die hand gewys," het Duncan Heuer, 'n prokureur wat die verbruikers verteenwoordig, Vrydag gesê. "Die hof het bevind dat die saak nie homself daartoe leen om deur middel van 'n klasaksie vervolg te word nie. Verbruikers gaan gevolglik individueel met hul kredietverskaffers moet kommunikeer, ongeag of hulle regsverteenwoordiging het of nie."
Heuer het egter aangedui sy firma, Pieterse Cary Finlaison, beplan om appèl aan te teken teen die kostebevel. "Ons respekteer die uitspraak, maar beplan om aansoek te doen om verlof tot appèl teen die kostebevel teen die firma."
Heuer het namens 'n groep van 550 gebruikers die hof genader om kontrakte tussen banke en motorkopers nietig te verklaar. Ongeveer 17 000 mense word glo geraak deur die R699-motorverkoopskema wat deur die Satinsky-groep bedryf is. Die maatskappy het onderneem om terugbetalings tot so min as R699 per maand te verminder indien die motoris maandeliks 'n minimum-afstand met advertensieplakkers op die motor aflê. Die skema het in Julie in duie gestort en die banke eis nou volle terugbetalings. Meeste van die betrokke klante kan nie dié terugbetalings bekostig nie.